Kristen Touborg (SF), 1998-06-11:
Jeg har lyst til at starte mit indlæg med at gøre ministrene opmærksomme på de to forrige talere og deres store glæde over, at man nu har indgået et forlig med regeringen.
Det er der vel også grund til at sige til lykke til Venstre og De Konservative med, måske mindre grund til at sige til lykke til regeringen, men det vil så fremgå nærmere af mit indlæg efterfølgende.
Med den eksisterende lov er der sket et utilsigtet skred
i udlodningen til de forskellige grupper af tilskudsmodtagere, afhængigt af om man har valgt omsætnings- eller overskudsudlodning.
Siden 1994 har beløbene til de to modtagergrupper udviklet sig vidt forskelligt.
Udlodningen er således steget med ca. 50 mio. kr. i omsætningsudlodningen og faldet med 9 mio. kr. i den anden modtagergruppe.
I den nye lov foreslås det, at udlodningen fremover alene sker på basis
af Tipstjenestens overskud, et princip, som SF kan støtte, da det efter vores opfattelse er lidt mere overskueligt end de gældende principper.
I SF ser vi gerne en langt mere grundlæggende ændring af hele tips- og lottoområdet.
Hele overskuddet burde i virkeligheden køres ind under finansloven og derefter uddeles til de forskellige områder som alle øvrige finanslovmidler.
Det er vores grundlæggende holdning til det her.
Det nuværende kinesiske æske-system er det ærlig talt svært at se en ordentlig begrundelse for i 1998.
Det er muligt, der var det for 50 år siden, men i dag er det lidt svært at se, hvorfor man skal blive ved med at fastholde det gamle princip, der blev oprettet, dengang Tipstjenesten gik i gang.
Den tidligere kulturminister, Ebbe Lundgaard, opnåede kort før valget en såkaldt forståelse med idrættens organisationer, hvor der blev fastsat et lidt mindre tilskudsprovenu til idrættens organisationer, samtidig med at Lokale- og Anlægsfonden skulle styrkes og idrættens udviklingsfond skulle oprettes.
Udviklingsfonden var godt nok på et noget lavt blus, men det var dog en begyndelse.
Det var en plan, som SF gav udtryk for dengang godt kunne danne basis for en videre forhandling.
Valget stoppede imidlertid sagen, og den nye kulturminister har nu sammen med Venstre og De Konservative forhandlet sig til et nyt resultat, som går i den gale retning: flere penge til eliteidrætten og dermed reelt færre penge til breddeidrætten. Desuden indebærer regeringens sammenrend med de borgerlige, at der bliver alt for få midler til de landsdækkende almennyttige og sygdomsbekæmpende sociale organisationer samt til de grønne organisationer.
Det kan godt undre, at den tidligere åh, så grønne radikale MF'er og formand for Den Grønne Fond fuldstændig skifter signaler, bare fordi der nu er kommet en anden kasket på hovedet.
Jeg tror nok, at organisationer som f.eks. Danmarks Naturfredningsforening, NOAH, Landsforeningen Økologisk Jordbrug, Landsforeningen af Praktisk Jordbrug, OOA og Verdensnaturfonden er ret skuffede over ministerens behandling af dem.
I øvrigt finder jeg, at forhandlingsforløbet forud for fremlæggelsen af lovforslaget er ret utilfredsstillende.
Og som sagt forstår jeg da godt, at Venstre og De Konservative er vældig tilfredse med det resultat, de har opnået.
Det kunne måske give en mere rimelig udgang af forhandlingerne.
Vi kan selvfølgelig ikke stemme for loven, idet vi dels ikke finder, at lovens sigte er godt nok, dels ikke har fået mulighed for at ændre så meget som et komma i lovens indhold.